
NAPELEMES TELEFONTÖLTŐ

A dolgozat első felében áttekintettem a megújuló energiaforrásokat, melyeknek felhasználása egyre jobban jellemzi napjainkat. Sajnos a technika még mindig nem elég fejlett ahhoz, hogy ezek az energiahordozók teljes mértékben kiszorítsák a nem megújuló energiaforrásokat. A kutatás betekintést enged a megújuló energiaforrások, kiemelten a napenergia felhasználási lehetőségeibe, a napelemek működési elvébe és csoportosításába az akkumulátor-típusok felépítésébe és működésébe, valamint a napelemes töltők világába. Az előbbi felsorolásból a napelemek illetve az akkumulátorok típusainak, kínálatának áttekintése mellett a megtervezendő készülékben való alkalmazhatóságot is megvizsgáltam.

Napjaink nélkülözhetetlen kelléke a mobiltelefon, így annak feltöltéséről is gondoskodnunk kell. Erre számtalan esetben a legmegfelelőbb a napelemes telefontöltő, aminek legfőbb előnye, hogy hálózati csatlakozás nélkül is feltölthetjük készülékünket. Az elkészített napelemes töltőkészülék a napenergia vagy USB port segítségével képes saját, beépített akkumulátorának feltöltésére, és micro-USB csatlakozóval rendelkező eszközök töltésére. A beépített akkumulátor lehetővé teszi a töltést olyankor is, amikor sem hálózati feszültség, sem napsütés nem áll rendelkezésünkre.

Ismertetésre került a készülék megtervezése, alkatrészeinek kiválasztása, megépítése. A bemérés során azt a következtetést lehet levonni, hogy a készülék hibamentesen és a bizonyos korlátok mellett hatékonyan üzemel, továbbá megállapítható, hogy a készülék továbbfejlesztése szükséges. A továbbfejlesztés során főként a töltőáramkör optimalizálásának lehetőségét kell megvizsgálni, ugyanis USB bemenetről is relatív hosszú idő az akkumulátor töltési ideje. A töltési idő lecsökkentéséhez olyan, a mostani típushoz hasonló képességekkel rendelkező áramkörre van szükség, amely nagyobb töltőáramot képes szolgáltatni. További vizsgálatokat kell végezni még az optimális napelem-típus kiválasztása irányában, esetleg a méret-korlátok figyelembe vételével valamilyen módon a hasznos napelem-felületet kellene megnövelni. További fejlesztést kíván még a készülék mechanikájának megalkotása.

Eredményként említhető, hogy a napelemes töltő két működő példánya elkészült, amelyek „élőben” is kipróbálásra kerültek. Tapasztalatot szereztem az áramkör-tervezés és -megépítés, valamint -bemérés területén. A kitűzött célok nagy részét sikerült elérnem, de a fentiekben leírt továbbfejlesztés még további feladatokat ad.



